Un grup d'empreses franceses troba la manera de reduir el consum energètic de l'enllumenat de carretera, sense comprometre la seguretat viària, mitjançant l'anàlisi conjunta de la luminància del revestiment de la calçada, i dels punts de llum.
Groupe Malet, Spie Batignolles i Thorn són les companyies responsables del Projecte Lumiroute.
Es tracta d'una actuació que ha obtingut el suport del Ministeri de Medi Ambient francès a través del Cerema (Centre d'Études et d'Expertise sur les Risques, l'Environnement, la Mobilité et l'Aménagement).
Lumiroute se centra a optimitzar dos elements: el revestiment de la carretera i les lluminàries viàries.
La finalitat de l'actuació és aconseguir l'enllumenat just que, sense comprometre la seguretat viària ni el confort dels usuaris de les carreteres, permeti estalvis energètics i econòmics a les administracions responsables de les carreteres.
Molt particularment, dels resultats de Lumiroute se'n podrien beneficiar les administracions locals, per a les quals la factura de l'enllumenat suposa prop d'un 40% de la despesa energètica total.
Com s'ha apuntat, el Projecte analitza conjuntament les propietats de la superfície viària, especialment pel que fa a la seva capacitat de reflexió de la llum, i els elements d'il·luminació, pel que fa al flux lluminós i a la fotometria de les làmpades, que s'haurien d'adaptar a les característiques dels revestiments viaris.
Els assajos del Projecte Lumiroute es dugueren a terme entre 2014 i 2017 a Llemotges (departament d'Alta Viena), en un tram del bulevard Schumann, de dos sentits, amb dos carrils per sentit.
S'hi van habilitar quatre seccions diferenciades, dues a mode de trams de control, i dues d'experimentals: d'aquestes darreres, una es va equipar amb revestiments clars (granulat clar, pigment blanc, aglutinant clar) combinats amb làmpades de baixa potència (55 W); i l'altra, amb revestiments de granulats clars i amb asfalt convencional (tot i que decapat, per deixar entreveure els granulats de baix), en combinació amb làmpades de 100 W.
Els resultats de l'avaluació energètica i fotomètrica conjunta del sistema carretera-lluminària foren validats pel Cerema, i són força concloents: en els trams d'assaig s'hi van aconseguir estalvis energètics del 60% i del 70%, en comparació amb les calçades tradicionals dels trams de control.
Les estimacions prèvies més optimistes per a cada tram, val a dir, parlaven d'estalvis del 40% i del 60%, respectivament.
Senyalització informativa del tram d'assaig a Llemotges
Per a la confirmació de les dades, també s'han dut a terme assajos amb diferents configuracions d'utilització i en un medi urbà més dens: ha estat a la Tèsta de Buc (conca d'Arcaishon, departament de la Gironda).
Els estalvis energètics han estat més modestos aquí que en el cas de Llemotges (31%-54%), però cal assenyalar que el revestiment viari en aquesta zona del país ha de fer front a més hores de sol, a pluges més fortes, a un trànsit més intens i a la presència de sorra, factors tots ells que acaben reduint les característiques fotomètriques dels revestiments de la carretera.
Els estalvis energètics més minsos queden compensats pel fet que els conductors han declarat experimentar un major confort visual que en carreteres il·luminades de la manera convencional, i també pel fet que s'ha aconseguit suprimir una lluminària sense que es redueixi la seguretat del tram, passant-ne de vint-i-nou a vint-i-vuit.
Treballs de preparació d'un tram d'assaig (© Groupe Malet)
Disseny de vies locals i comarcals, Manteniment expert, Mitigació, Nous materials i sistemes auxiliars